b'\n_START_ARTICLE_\nBarta, Reni\n_START_SECTION_\nIstoric\n_START_PARAGRAPH_\nLocalitatea Barta a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din regiunea istoric\xc4\x83 Bugeac (Basarabia de sud) a Principatului Moldovei. Prima atestare documentar\xc4\x83 a satului dateaz\xc4\x83 din registrul fiscal din 25 iulie 1645 ._NEWLINE_Prin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u)._NEWLINE_Satul a fost refondat \xc3\xaen anul 1814 \xc3\xaen leg\xc4\x83tur\xc4\x83 cu colonizarea Basarabiei de Sud. \xc3\x8en anul 1811 \xc3\xaen acest sat locuiau doar 24 familii, iar \xc3\xaen decursul anului 1814 num\xc4\x83rul familiilor \xc3\xaen sat s-a m\xc4\x83rit p\xc3\xa2n\xc4\x83 la 106. \xc3\x8en anul 1814 a fost construit\xc4\x83 o bisericu\xc8\x9b\xc4\x83 din lemn._NEWLINE_La \xc3\xaenceputul secolului al XIX-lea, conform recens\xc4\x83m\xc3\xa2ntului efectuat de c\xc4\x83tre autorit\xc4\x83\xc8\x9bile \xc8\x9bariste \xc3\xaen anul 1817, satul Barta f\xc4\x83cea parte din Ocolul Cahulului a \xc8\x9ainutului Ismail ._NEWLINE_\xc3\x8en urma Tratatului de la Paris din 1856, care \xc3\xaencheia R\xc4\x83zboiul Crimeii (1853-1856), Rusia a retrocedat Moldovei o f\xc3\xa2\xc8\x99ie de p\xc4\x83m\xc3\xa2nt din sud-vestul Basarabiei (cunoscut\xc4\x83 sub denumirea de Cahul, Bolgrad \xc8\x99i Ismail). \xc3\x8en urma acestei pierderi teritoriale, Rusia nu a mai avut acces la gurile Dun\xc4\x83rii. \xc3\x8en urma Unirii Moldovei cu \xc8\x9aara Rom\xc3\xa2neasc\xc4\x83 din 1859, acest teritoriu a intrat \xc3\xaen componen\xc8\x9ba noului stat Rom\xc3\xa2nia (numit p\xc3\xa2n\xc4\x83 \xc3\xaen 1866 "Principatele Unite ale Valahiei \xc8\x99i Moldovei"). \xc3\x8en urma Tratatului de pace de la Berlin din 1878, Rom\xc3\xa2nia a fost constr\xc3\xa2ns\xc4\x83 s\xc4\x83 cedeze Rusiei acest teritoriu._NEWLINE_\xc3\x8en anul 1883 a fost construit\xc4\x83 \xc3\xaen sat o biseric\xc4\x83 din c\xc4\x83r\xc4\x83mid\xc4\x83 cu hramul "Sf. Arh. Mihail", ctitor fiind considerat mo\xc8\x99 Gheorghe Patarachi ._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, satul Barta a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Reni a jude\xc8\x9bului Ismail. Pe atunci, majoritatea popula\xc8\x9biei era format\xc4\x83 din rom\xc3\xa2ni. La recens\xc4\x83m\xc3\xa2ntul din 1930, s-a constatat c\xc4\x83 din cei 2.437 locuitori din sat, 2.409 erau rom\xc3\xa2ni (98.85%), 18 bulgari (0.74%), 7 ru\xc8\x99i (0.29%), 2 g\xc4\x83g\xc4\x83uzi \xc8\x99i 1 turc. _NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene ._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Apoi, cele trei teritorii au fost reocupate de c\xc4\x83tre URSS \xc3\xaen anul 1944 \xc8\x99i integrate \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi._NEWLINE_\xc3\x8en anul 1947, autorit\xc4\x83\xc8\x9bile sovietice au schimbat denumirea oficial\xc4\x83 a satului din cea de Barta \xc3\xaen cea de Plavn\xc3\xae. \xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa._NEWLINE_Biserica ortodox\xc4\x83 din Barta a fost \xc3\xaenchis\xc4\x83 la 9 mai 1962, \xc3\xaen urm\xc4\x83torii an fiind furate multe lucruri de pre\xc8\x9b din l\xc4\x83ca\xc8\x99ul de cult: cruci, vase, icoane \xc8\x99.a. \xc3\x8en anul 1988, dup\xc4\x83 26 ani, s-a permis redeschiderea l\xc4\x83ca\xc8\x99ului ca urmare a numeroaselor solicit\xc4\x83ri din partea locuitorilor b\xc4\x83rteni. Biserica a fost renovat\xc4\x83 \xc3\xaen urm\xc4\x83torii ani._NEWLINE_\xc3\x8encep\xc3\xa2nd din anul 1991, satul Barta face parte din raionul Reni al regiunii Odesa din cadrul Ucrainei independente. \xc3\x8en prezent, satul are 2.039 locuitori, preponderent moldoveni (rom\xc3\xa2ni).\n_START_SECTION_\nCultura\n_START_PARAGRAPH_\n\xc8\x98coala din satul Barta are limba rom\xc3\xa2n\xc4\x83 ca limb\xc4\x83 de predare .'